Batam
Store norske leksikon,Geografi,Verdens geografi,Asia,Indonesias geografi
Batam er en øy i Indonesia, i Riau-arkipelet, 20 kilometer sørøst for Singapore. Øya har et areal på 415 kvadratkilometer. Største by er Batam med 1 196 396 innbyggere (2020).
Et utviklingsprogram for investeringer og utbygging av infrastruktur på øya ble satt i gang i 1970-årene for å utnytte den nære beliggenheten til Singapore. Befolkningsøkningen har siden vært dramatisk (fra 140 000 innbyggere i 1993). Batam med naboøyer er erklært som en eksportorientert frihandelssone. Mange monteringsfabrikker er etablert med singaporsk kapital for å utnytte den billige arbeidskraften. Det er også utbygd skipsverft, havn og en internasjonal flyplass på øya. Det er fergeforbindelse mellom byen Batam og Singapore. Turismen er betydelig. Les mer i Store norske leksikon Indonesias geografi Indonesia Indonesias historie Økonomi og næringsliv i Indonesia